|  |
| --- |
| Tlačová správa |

Biela pastelka prekročila magickú hranicu 200-tisíc

**23. septembra 2022 sa uskutočnil hlavný zbierkový deň verejnej zbierky Biela pastelka. Dobrovoľníci s typickými bielo-modrými pokladničkami venovali darcom bielu pastelku ako symbol solidarity s ľuďmi so zrakovým postihnutím. Tohtoročný výnos organizátorov mimoriadne prekvapil.**

Finálna suma hlavného zbierkového dňa sa vyšplhala na čiastku 211 786,96 €. Ide o historicky najvyšší výnos, ktorý dobrovoľníci v rámci tohto dňa dosiahli. „Veľmi rada by som sa poďakovala všetkým, ktorí sa na tomto krásnom výsledku podieľali. Najmä našim úžasným darcom, ktorí sa rozhodli prispieť a podporiť tak ľudí nevidiacich a slabozrakých. Zároveň by som chcela vyjadriť svoju vďaku pedagógom, žiakom, študentom, členom našich základných organizácií i zamestnancom, pretože bez ich pomoci a nadšenia by sme to nedosiahli,“ hovorí **Tatiana Winterová, riaditeľka Únie nevidiacich a slabozrakých Slovenska**.

Aj tohto roku sa organizátori snažili, aby mala Biela pastelka masívnu kampaň. „Sme veľmi vďační našim mediálnym partnerom za podporu. Vďaka nim sa môže verejnosť dozvedieť o cieľoch i posolstve zbierky. Zásadný podiel na dobrom výsledku má opäť agentúra Promiseo, ktorá pre nás pro bono vytvorila celú kampaň na kľúč. Od hlavnej myšlienky až po realizáciu reklamného spotu, vizuálov i kompletnú propagáciu v rámci sociálnych sietí,“ dodáva T. Winterová.

Úspešnou novinkou tohtoročnej kampane je zaradenie Bielej pastelky na sociálnu sieť TikTok. „Každý rok sa snažíme priniesť niečo nové. Videá zamerané na každodennosť so zrakovým postihnutím sledovateľov veľmi oslovili. Len za dva mesiace sme dosiahli 5,4 milióna vzhliadnutí a 404-tisíc označení „Páči sa mi to“. Verím, že sme neoslovili len potenciálnych darcov, ale získali sme aj nadšených dobrovoľníkov, ktorí úplne inak pristupovali k zbierkovaniu i problematike ľudí so zrakovým postihnutím, čo sa iste odzrkadlilo i na celkovom výnose,“ hovorí **Andrea Liszkai, kreatívna riaditeľka agentúry Promiseo**.

Ďalšou novinkou 21. ročníka Bielej pastelky bola možnosť získať symbolickú virtuálnu pastelku v hodnote 2, 5 alebo 10 € prostredníctvom internetovej lekárne Dr. Max. „Som veľmi rád, že sa aj naši klienti rozhodli pomôcť ľuďom so zrakovým postihnutím. Spolu s príspevkom od Dr. Max sa nám podarilo vyzbierať **3 562 €**. Všetky vyzbierané finančné prostriedky boli darované v plnej výške Únii nevidiacich a slabozrakých Slovenska. Sme radi, že sme boli opäť súčasťou verejnej zbierky a mohli podporiť zlepšenie života nevidiacich a slabozrakých a zároveň prispieť k vynikajúcemu výsledku aktuálneho ročníka,“ hovorí **Peter Sedláček, PR manažér Dr. Max.**

 **Prehľad výnosu hlavného zbierkového dňa v jednotlivých krajoch:**

|  |  |
| --- | --- |
| Bratislavský kraj | **35 074,05 €** |
| Prešovský kraj | **33 509,64 €** |
| Banskobystrický kraj | **31 094,98 €** |
| Košický kraj | **29 471,59 €** |
| Nitriansky kraj | **23 610,35 €** |
| Žilinský kraj | **21 978,53 €** |
| Trenčiansky kraj | **19 505,62 €** |
| Trnavský kraj  | **17 542,20 €** |

Aktuálny výnos však nie je konečný. Ešte stále je možné prispieť na účet verejnej zbierky Biela pastelka. Aký bude definitívny výsledok, zistia organizátori až po 31. decembri 2022, keď sa 21. ročník verejnej zbierky Biela pastelka skončí.

## Na konto verejnej zbierky Biela pastelka je naďalej možné prispieť:

* pomocou **SMS v hodnote 2 €** na číslo **820 vo všetkých sieťach**
* prevodom na účet **SK23 1111 0000 0014 3025 8006**
* alebo **online darom** prostredníctvom[www.bielapastelka.sk](http://www.bielapastelka.sk)

**Biela pastelka** je verejná zbierka zlepšujúca životy tých, ktorí sa ocitli v neľahkej životnej situácii. Cieľom zbierky je získanie finančných prostriedkov na podporu ľudí so zrakovým postihnutím. Výnos Bielej pastelky je každoročne použitý na poskytovanie sociálneho poradenstva a sociálnej rehabilitácie, teda na financovanie aktivít, ktoré nevidiacim a slabozrakým ľuďom pomáhajú začleniť sa do bežného života. Biela pastelka patrí medzi 10 najväčších zbierok na Slovensku. Počas dvadsaťjedenročnej histórie sa so zbierkou spojili osobnosti z oblasti umenia či športu. S Bielou pastelkou dlhoročne spolupracoval herec a pesničkár Marián Geišberg, podporili ju i Marek Hamšík, Michal Handzuš, Matej Tóth či súčasná ambasádorka Adela Vinczeová. [www.bielapastelka.sk](http://www.bielapastelka.sk)

**Únia nevidiacich a slabozrakých Slovenska** je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 800 členov združených v 52 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. [www.unss.sk](http://www.unss.sk)

**Kontakt:**

Eliška Fričovská, PR manažérka ÚNSS

Tel.: 02/69 20 34 21, 0911 496 629

e-mail: fricovska@unss.sk